Hong Sa-ik

Hong Sa-ik (; 4 Mac 1889 – 26 September 1946), juga dikenali dengan namanya dalam bahasa Jepun , merupakan seorang leftenan jeneral dalam Tentera Darat Imperial Jepun dan merupakan pegawai tertinggi berketurunan Korea di Jepun yang didakwa atas jenayah perang berkaitan dengan tindakan Empayar Jepun semasa Perang Dunia Kedua.

Sebagai graduan Akademi Tentera Darat Imperial Jepun, Hong dilantik untuk mengetuai kem-kem Jepun yang menahan tawanan perang dari Pihak Berikat (terutama dari Amerika Syarikat dan Filipina) di Filipina pada peringkat akhir Perang Dunia Kedua, di mana ramai pengawal kem tersebut terdiri daripada etnik Korea.

Hong dipertanggungjawabkan atas semua kekejaman yang dilakukan oleh pengawal penjara Tentera Darat Imperial Jepun terhadap tawanan perang Berikat di Filipina, dan beliau telah dihukum gantung pada tahun 1946.

 Kehidupan awal 
Hong seorang anggota klan Namyang Hong, dilahirkan pada tahun 1889 dalam sebuah keluarga yangban di Anseong, Wilayah Gyeonggi, Joseon. Pada tahun 1905, ketika Perjanjian Eulsa ditandatangani, beliau memasuki akademi ketenteraan Empayar Korea. Selepas akademi tersebut dimansuhkan pada tahun 1909, beliau dipindahkan ke Sekolah Persediaan Ketenteraan Pusat Jepun (陸軍中央幼年学校, Rikugun Chūō Yōnen Gakkō) sebagai pelajar tajaan kerajaan bersama Putera Mahkota Yi Un, atas perintah Maharaja Gojong yang telah digulingkan.

Tidak lama kemudian, beliau melanjutkan pelajaran ke Akademi Tentera Darat Imperial Jepun. Pada ketika itu, beberapa pelajar dari Empayar Korea turut belajar di akademi tersebut. Selepas pengilhakan Korea oleh Jepun pada tahun 1910, sebahagian daripada mereka meninggalkan akademi untuk menyertai gerakan kemerdekaan Korea, namun kebanyakannya mengikuti pandangan Ji Cheong-cheon, yang berpendapat bahawa mereka seharusnya hanya meninggalkan Jepun untuk berjuang setelah selesai belajar dan membangunkan kemahiran mereka. Sebilangan kecil termasuk Hong, cuba menjauhkan diri daripada kedua-dua arus tersebut dan akhirnya berpisah haluan dengan kebanyakan rakan sekelas mereka.

Pada tahun 1914, Hong menamatkan pengajian dalam kohort ke-26 Akademi tersebut dan ditauliahkan sebagai leftenan dalam Tentera Darat Imperial Jepun. Pada tahun 1923, beliau lulus dari Kolej Perang Tentera. Namun begitu, di sebalik kerjayanya dalam tentera Jepun, beliau secara rahsia mengekalkan hubungan persahabatan dengan Ji dan aktivis anti-Jepun lain dalam Tentera Pembebasan Korea, malah menyokong keluarga Ji dengan dana peribadinya sendiri—suatu tindakan yang boleh membahayakan dirinya sekiranya beliau melakukan walaupun kesilapan kecil.

 Kerjaya ketenteraan 
Dengan pelaksanaan dasar sōshi-kaimei, Hong berada di bawah tekanan kuat untuk menukar nama Koreanya kepada nama bergaya Jepun. Bagaiamanpun, beliau mengabaikan tekanan tersebut dan akhirnya tidak menukar namanya, sebaliknya mengekalkan nama keluarga Hong.

Hong terus menunjukkan kebolehan yang luar biasa dan dinaikkan pangkat dengan pantas, akhirnya mencapai pangkat leftenan jeneral. Dari 1939 hingga 1940, beliau berkhidmat bersama Tentera Ekspedisi China. Dari 1940 hingga 1941, beliau ditugaskan ke Divisyen Depot Pertama, dan pada tahun 1941, beliau menjadi komander Briged Infantri ke-108 Tentera Darat Imperial Jepun dengan pangkat mejar jeneral.

Pada Mac 1944, beliau dihantar ke Filipina untuk memerintah semua kem tawanan perang. Pada Oktober tahun yang sama, beliau dinaikkan pangkat kepada leftenan jeneral, dan terus berada di Filipina bersama Tentera Kawasan ke-14, berkhidmat sebagai ketua pegawai logistik sehingga tamatnya permusuhan.

 Pembicaraan dan hukuman 
Selepas perang, Hong dibicarakan di Manila di hadapan sebuah tribunal ketenteraan Pihak Berikat berhubung kelakuan pengawal-pengawal penjaranya semasa beliau menjadi komandan. Tribunal Manila menjatuhkan hukuman mati ke atas Hong sebagai penjenayah perang pada 18 April 1946.Trial of General Tomoyuki Yamashita, United States Military Commission Manila  Beliau dihukum gantung pada 28 September 1946. Hong, yang telah memeluk agama Kristian semasa dalam tahanan, meminta seorang pendeta untuk membacakan Mazmur 51 daripada Alkitab pada saat-saat terakhir hidupnya.

Selepas Korea memperoleh kembali kemerdekaannya, keluarga Hong menjadi sasaran kecaman dan pemulauan oleh pelbagai puak di Korea. Anak sulungnya, Hong Guk-seon merupakan graduan Universiti Waseda di Jepun dan kemudiannya bekerja di Bank Joseon, namun beliau disingkirkan daripada jawatannya atas arahan Syngman Rhee. Beliau dan ibunya, balu Hong, kemudian berhijrah ke Amerika Syarikat.

 Catatan 

Category:Kelahiran 1889
Category:Kematian 1946
Category:Orang Korea abad ke-20